રાહુલને તેના હાથની પંજાબી ડીશ પસંદ હતી અને તેની મનપસંદ મીઠાઈ હતી ગાજરનો હલવો. તેણે નક્કી કરી લીધું અને જરૂરી વસ્તુઓની યાદી બાજુના ગ્રોસરી સ્ટોરમાં ફોન કરી લખાવી દીધી. રાહુલને મેસેજ કરી જણાવી દીધું અને મૂવીની બે ટિકિટ લાવવાનું પણ કહી દીધું. વૉર્ડરોબમાંથી રાહુલની પસંદગીની સાડી અને જ્વેલરી ટેબલ પર કાઢી રાખી અને તે રસોડામાં કામે લાગી. સાડા ત્રણ વાગ્યા હતા. રાહુલ છએક વાગે આવે ત્યાં સુધી બધું તૈયાર રાખીશ અને હું પણ તૈયાર થઈ જઈશ. પછી જમીને સાત વાગ્યાના મૂવીમાં….! તેણે ફટાફટ ગેસ ચાલુ કરી કૂકર ચડાવ્યું. એક બાજુ ચા પણ મૂકી. ત્યાં રીંગ વાગી. રાહુલ હશે, તેણે ફોન લીધો. તેની ક્લાસમેટ વાણીનો ફોન હતો, ‘કેમ છે રીવા, ક્યાં ખોવાઈ ગઈ છે. ફોન જ નથી કરતી ને ?’